Ministrstvo za vzgojo in izobraževanje na podlagi 81. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA), Zakona o izvrševanju proračunov Republike Slovenije za leti 2023 in 2024 (Uradni list RS, št. 150/22), Proračuna Republike Slovenije za leto 2023 (Uradni list RS, št. 187/21 in 150/22), Proračuna Republike Slovenije za leto 2024 (Uradni list RS, št. 150/22), Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP in 149/22) in Pravilnika o dodeljevanju štipendij za področje vzgoje in izobraževanja (Uradni list RS, št. 35/22) objavlja

**Javni razpis za dodelitev štipendij študentom pedagoških študijskih programov v študijskem letu 2023/24**

1. **Predmet in namen razpisa**

Ministrstvo za vzgojo in izobraževanje, Masarykova 16, 1000 Ljubljana (v nadaljevanju besedila: ministrstvo), razpisuje štipendije za študente, ki niso v delovnem razmerju ali prijavljeni kot iskalci zaposlitve na Zavodu RS za zaposlovanje, in so v študijskem letu 2023/24 vpisani v:

A.

* 1. letnik univerzitetnega študijskega programa prve stopnje dvopredmetni učitelj – smer  fizika, matematika, računalništvo, tehnika ali kemija, Pedagoška fakulteta Univerze v Ljubljani;

B.

* 1. letnik enovitega magistrskega študijskega programa druge stopnje pedagoška matematika, Fakulteta za matematiko in fiziko Univerze v Ljubljani;
* 1. letnik enovitega magistrskega študijskega programa druge stopnje predmetni učitelj – smer izobraževalna fizika, izobraževalna kemija, izobraževalna matematika, izobraževalno računalništvo ali izobraževalna tehnika, Fakulteta za naravoslovje in matematiko Univerze v Mariboru;

C.

* 1. letnik magistrskega študijskega programa druge stopnje pedagoška fizika, Fakulteta za matematiko in fiziko Univerze v Ljubljani;
* 1. letnik magistrskega študijskega programa druge stopnje izobraževalna matematika ali izobraževalna tehnika, Fakulteta za naravoslovje in matematiko Univerze v Mariboru;
* 1. letnik magistrskega študijskega programa druge stopnje poučevanje, smer predmetno poučevanje (eno predmetno področje: matematika, fizika, kemija; dve predmetni področji: matematika, fizika, kemija, tehnika, računalništvo), Pedagoška fakulteta Univerze v Ljubljani;
* 1 letnik magistrskega študijskega programa druge stopnje kemijsko izobraževanje, Fakulteta za kemijo in kemijsko tehnologijo Univerze v Ljubljani;
* 1. letnik magistrskega študijskega programa druge stopnje socialna pedagogika, Pedagoška fakulteta Univerze v Ljubljani;
* 1. letnik magistrskega študijskega programa druge stopnje specialna in rehabilitacijska pedagogika, Pedagoška fakulteta Univerze v Ljubljani;
* 1. letnik magistrskega študijskega programa druge stopnje logopedija in surdopedagogika, Pedagoška fakulteta Univerze v Ljubljani;
* 1. letnik magistrskega študijskega programa druge stopnje inkluzija v vzgoji in izobraževanju, Pedagoška fakulteta Univerze v Mariboru;
* 1. letnik magistrskega študijskega programa druge stopnje inkluzivna pedagogika, Pedagoška fakulteta Univerze na Primorskem;
* 1. letnik magistrskega študijskega programa druge stopnje socialna pedagogika, Pedagoška fakulteta Univerze na Primorskem.

Namen Javnega razpisa za dodelitev štipendij študentom pedagoških študijskih programov v študijskem letu 2023/24 (v nadaljevanju: javni razpis) je spodbujanje mladih za izobraževanje v tistih pedagoških študijskih programih za pridobitev izobrazbe, po katerih se izobražujejo za opravljanje poklicev, za katere je zaznati neskladje med trenutnim in prihodnjim obsegom razpoložljivega kadra ter predvidenim obsegom delovnih mest na področju vzgoje in izobraževanja.

Cilj javnega razpisa je dodeliti 100 štipendij, od tega predvidoma 75 štipendij za kandidate, vpisane v 1. letnik univerzitetnega študijskega programa prve stopnje dvopredmetni učitelj – smer fizika, matematika, računalništvo, tehnika ali kemija, Pedagoška fakulteta Univerze v Ljubljani, 1. letnik enovitega magistrskega študijskega programa druge stopnje pedagoška matematika, Fakulteta za matematiko in fiziko Univerze v Ljubljani, 1. letnik enovitega magistrskega študijskega programa druge stopnje predmetni učitelj – smer izobraževalna fizika, izobraževalna kemija, izobraževalna matematika, izobraževalno računalništvo ali izobraževalna tehnika, Fakulteta za naravoslovje in matematiko Univerze v Mariboru, 1. letnik magistrskega študijskega programa druge stopnje pedagoška fizika, Fakulteta za matematiko in fiziko Univerze v Ljubljani, 1. letnik magistrskega študijskega programa druge stopnje izobraževalna matematika ali izobraževalna tehnika, Fakulteta za naravoslovje in matematiko Univerze v Mariboru, 1. letnik magistrskega študijskega programa druge stopnje poučevanje, smer predmetno poučevanje (eno predmetno področje: matematika, fizika, kemija; dve predmetni področji: matematika, fizika, kemija, tehnika, računalništvo), Pedagoška fakulteta Univerze v Ljubljani ali 1. letnik magistrskega študijskega programa druge stopnje kemijsko izobraževanje, Fakulteta za kemijo in kemijsko tehnologijo Univerze v Ljubljani (v nadaljevanju besedila: skupina naravoslovje) ter predvidoma 25 štipendij za kandidate, vpisane v 1. letnik magistrskega študijskega programa druge stopnje socialna pedagogika, Pedagoška fakulteta Univerze v Ljubljani, 1. letnik magistrskega študijskega programa druge stopnje specialna in rehabilitacijska pedagogika, Pedagoška fakulteta Univerze v Ljubljani, 1. letnik magistrskega študijskega programa druge stopnje logopedija in surdopedagogika, Pedagoška fakulteta Univerze v Ljubljani, 1. letnik magistrskega študijskega programa druge stopnje inkluzija v vzgoji in izobraževanju, Pedagoška fakulteta Univerze v Mariboru, 1. letnik magistrskega študijskega programa druge stopnje inkluzivna pedagogika, Pedagoška fakulteta Univerze na Primorskem ali 1. letnik magistrskega študijskega programa druge stopnje socialna pedagogika, Pedagoška fakulteta Univerze na Primorskem (v nadaljevanju besedila: skupina programov s področja posebnih potreb).

1. **Pogoji za prijavo**

Prijava na javni razpis mora biti skladna s predmetom in namenom razpisa.

Na javni razpis lahko prijavo odda kandidat, ki izpolnjuje naslednje pogoje:

1. bo v študijskem letu 2023/24 prvič vpisan v 1. letnik enega od pedagoških študijskih programov za pridobitev izobrazbe iz 1. točke tega javnega razpisa,
2. ni v delovnem razmerju ali ni prijavljen kot iskalec zaposlitve na Zavodu RS za zaposlovanje,
3. hkrati ne prejema kadrovske štipendije,
4. bo s končanim študijskim programom za pridobitev izobrazbe, za katerega kandidira za štipendijo, pridobil višjo raven izobrazbe od že pridobljene.

Če bo kandidatu dodeljena štipendija po tem javnem razpisu, bo moral celoten čas prejemanje štipendije izpolnjevati pogoje iz 2. točke javnega razpisa, pod katerimi mu je bila štipendija dodeljena.

Kandidat je od oddaje vloge do izdaje sklepa dolžan pisno obveščati ministrstvo o vseh spremembah, ki bi lahko vplivale na izid odločitvi o dodelitvi štipendije po tem javnem razpisu v roku osmih (8) dni od dneva, ko izve za tako spremembo.

Podatke iz uradnih evidenc bo ministrstvo pridobilo samo.

1. **Višina sredstev**

Sredstva, namenjena štipendijam, v ocenjeni višini 300.000,00 EUR, so zagotovljena v proračunih Republike Slovenije za leti 2023 in 2024 (60.000,00 EUR za leto 2023 in 240.000,00 EUR za leto 2024), 1907 - Državne štipendije, štipendije za nadarjene ter nagrade za trajnostni razvoj, na proračunski postavki 221096 – Štipendije za pedagoške poklice, na kontu 4117 Štipendije. Skrbnik proračunske postavke je dr. Miha Lovšin.

Štipendija za posameznega kandidata znaša 200,00 EUR mesečno. Štipendija za eno študijsko leto je dvanajstmesečna štipendija.

1. **Obvezna oblika in vsebina prijave**

Prijava kandidatov, vpisanih v študijske programe, navedene pod črkama A in B 1. točke razpisa, mora vsebovati:

1. v celoti izpolnjen in lastnoročno podpisan Obrazec za prijavo na javni razpis, ki je del razpisne dokumentacije,
2. fotokopijo spričevala o splošni ali poklicni maturi,
3. fotokopijo obvestila o uspehu pri splošni ali poklicni maturi,
4. fotokopiji letnih spričeval 3. in 4. letnika srednješolskega izobraževanja, ter
5. fotokopije dokazil o izjemnih dosežkih na državnih in mednarodnih tekmovanjih.

Prijava kandidatov, vpisanih v študijske programe, navedene pod črko C 1. točke razpisa, mora vsebovati:

1. v celoti izpolnjen in lastnoročno podpisan Obrazec za prijavo na javni razpis, ki je del razpisne dokumentacije,
2. fotokopijo diplome ali potrdila o diplomiranju študijskega programa za pridobitev izobrazbe prve stopnje,
3. fotokopijo potrdila o opravljenih študijskih obveznostih študijskega programa za pridobitev izobrazbe prve stopnje ter
4. fotokopije dokazil o izjemnih dosežkih na državnih in mednarodnih tekmovanjih.

Oddaja prijave pomeni, da se kandidat strinja s pogoji razpisa in merili za dodelitev sredstev ter da prijava ne vsebuje lažnih ali zavajajočih podatkov.

1. **Rok za oddajo vlog, način predložitve in opremljenost vlog**

Prijave se oddajo v zaprti ovojnici osebno ali po pošti na naslov: Ministrstvo za vzgojo in izobraževanje, Masarykova cesta 16, 1000 Ljubljana, s pripisom »NE ODPIRAJ – PRIJAVA NA JAVNI RAZPIS ŠTIPENDIJE 2023/24«, ter z imenom, priimkom in polnim naslovom kandidata, najkasneje do 24. 8. 2023. Prijava se šteje za pravočasno, če najkasneje do 24. 8. 2023 prispe v vložišče Ministrstva za vzgojo in izobraževanje, Masarykova cesta 16, 1000 Ljubljana, oziroma je oddana priporočeno po pošti najkasneje na zadnji dan prijave, t.j. 24. 8. 2023.

Nepravočasno prispelih prijav oziroma prijav v neustrezno označenih ovojnicah razpisna komisija ne bo obravnavala in bodo zavržene.

1. **Odpiranje prijav, preverjanje popolnosti prijav in izpolnjevanja razpisnih pogojev**

Prijave bo odprla in ocenila komisija za izvedbo postopka javnega razpisa, ki jo imenuje minister za vzgojo in izobraževanje, ali od njega pooblaščena oseba (v nadaljevanju besedila: razpisna komisija). Ker se pričakuje večje število prijav, odpiranje prijav ne bo javno. Prijave se bodo predvidoma 29. 8. 2023 odpirale v prostorih ministrstva v prisotnosti članov razpisne komisije. Pri odpiranju prijav razpisna komisija ugotavlja njihovo popolnost. Prijava je formalno popolna, če so predloženi vsi dokumenti, določeni kot obvezni v 4. točki razpisa. V fazi preverjanja formalne popolnosti vlog se lahko opravi tudi preverjanje izpolnjevanja določenih razpisnih pogojev, če to pripomore k ekonomičnosti izvedbe postopka.

Razpisna komisija bo v roku osmih (8) dni od odpiranja prijav pisno pozvala k dopolnitvi tiste kandidate, katerih prijave niso popolne. Ob morebitnih netočnih, nejasnih oziroma nepopolnih podatkih v bistvenih elementih prijave bo razpisna komisija kandidate pozvala k dopolnitvi.

Zavržene bodo prijave:

* ki ne bodo poslane v roku in na način, ki je določen v 5. točki razpisa,
* ki ne bodo vsebovale vseh dokumentov, ki jih zahteva besedilo razpisa, in ne bodo dopolnjene v skladu s pozivom za dopolnitev prijave.

Zavrnjene bodo prijave:

* tistih kandidatov, ki ne bodo izpolnjevali osnovnih pogojev iz 2. točke razpisa,
* tistih kandidatov, ki v primeru, če bo prijavljenih kandidatov več, kot je razpisanih sredstev, ne bodo dosegli zadostnega števila točk na podlagi meril določenih v 7. točki razpisa,
* tistih kandidatov, ki bodo vsebovale netočne, nejasne oziroma nepopolne podatke v bistvenih elementih prijave in jih kandidat tudi na poziv razpisne komisije ne bo ustrezno dopolnil.

1. **Merila za dodelitev sredstev**

Ministrstvo bo na osnovi spodaj navedenega izbirnega postopka in rezultatov ocenjevanja dodelilo največ 100 štipendij, in sicer glede na skupine študijskih programov iz 1. točke javnega razpisa predvidoma 75 štipendij za skupino naravoslovje ter predvidoma 25 štipendij za skupino programov s področja posebnih potreb.

Kandidati študijskih programov, navedenih pod črkama A in B 1. točke razpisa, ki bodo izpolnjevali pogoje javnega razpisa, bodo razvrščeni po naslednjih merilih:

1. povprečna ocena dosežena na splošni ali poklicni maturi (skupaj največ ocena 5,00, kar ustreza številu točk po tem merilu),
2. povprečna ocena, dosežena v 3. in 4. letniku srednješolskega izobraževanja (skupaj največ ocena 5,00, kar ustreza številu točk po tem merilu) in
3. izjemni dosežki na državnih oziroma mednarodnih tekmovanjih (do vključno 4 izkazane izjemne dosežke se vrednoti z 1 točko, izkazanih 5 ali več izjemnih dosežkov pa z 2 točkama).

Največja vrednost točk, ki jo lahko kandidat tako doseže, je 12,00 točk.

Kandidati študijskih programov, navedenih pod črko C 1. točke razpisa, ki bodo izpolnjevali pogoje javnega razpisa, bodo razvrščeni po naslednjih merilih:

1. povprečna ocena vseh opravljenih izpitov (ne pa tudi diplomskih izpitov, diplome, vaj, seminarskih nalog, hospitacij, praktikumov in podobnega) študijskega programa za pridobitev izobrazbe prve stopnje (skupaj največ ocena 10,00, kar ustreza številu točk po tem merilu) in
2. izjemni dosežki na državnih oziroma mednarodnih tekmovanjih (do vključno 4 izkazane izjemne dosežke se vrednoti z 1 točko, izkazanih 5 ali več izjemnih dosežkov pa z 2 točkama).

Največja vrednost točk, ki jo lahko kandidat tako doseže, je 12,00 točk.

Povprečna ocena, dosežena na splošni ali poklicni maturi je povprečje vseh številčno izraženih ocen doseženih na splošni ali poklicni maturi na dve decimalni številki natančno ter pomeni število točk po tem merilu.

Povprečna ocena, dosežena v 3. in 4. letniku srednješolskega izobraževanja je povprečje vseh številčno izraženih končnih ocen vseh predmetov 3. in 4. letnika na dve decimalni številki natančno ter pomeni število točk po tem merilu.

Povprečna ocena vseh opravljenih izpitov je povprečje vseh številčno izraženih ocen izpitov (ne pa tudi diplomskih izpitov, diplome, vaj, seminarskih nalog, hospitacij, praktikumov in podobnega) študijskega programa za pridobitev izobrazbe prve stopnje na dve decimalni številki natančno ter pomeni število točk po tem merilu.

Kandidati se razvrstijo po prednostnem vrstnem redu, po točkah, doseženih po merilih iz drugega in tretjega odstavka te točke javnega razpisa. Glede na to se posebej razvrstijo kandidati skupine naravoslovje iz 1. točke tega javnega razpisa, med katerimi se za dodelitev štipendij izbere predvidoma 75 kandidatov, ki so dosegli najvišje število točk. Prav tako se posebej razvrstijo kandidati skupine programov s področja posebnih potreb iz 1. točke tega javnega razpisa, med katerimi se za dodelitev štipendij izbere predvidoma 25 kandidatov, ki so dosegli najvišje število točk.

Če bi bilo na zadnje mesto, ki še omogoča dodelitev štipendije kandidatom iz skupine naravoslovje oziroma kandidatom iz skupine programov s področja posebnih potreb iz 1. točke tega javnega razpisa mogoče uvrstiti več prijav kandidatov z enakim številom točk, imajo med njimi prednost prijave kandidatov, vpisanih v študijske programe, navedene pod črko C 1. točke razpisa. Če bi bilo tudi po tem razvrščanju na zadnjem mestu, ki še omogoča dodelitev štipendije kandidatom iz skupine naravoslovje oziroma kandidatom iz skupine programov s področja posebnih potreb iz 1. točke tega javnega razpisa mogoče uvrstiti več prijav kandidatov, se prijave kandidatov, vpisanih v študijske programe, navedene pod črko C 1. točke razpisa razvrstijo še po merilu višje povprečne ocene izpitov (ne pa tudi diplomskih izpitov, diplome, vaj, seminarskih nalog, hospitacij, praktikumov in podobnega) zadnjega letnika, prijave kandidatov, vpisanih v študijske programe pod črkama A in B 1. točke razpisa, pa razvrstijo še po merilu višje povprečne ocene, dosežene na splošni ali poklicni maturi.

V primeru nerazdeljenih sredstev za dodelitev štipendij kandidatom v skupini naravoslovje, se preostanek sredstev nameni kandidatom skupine programov s področja posebnih potreb po kriteriju večjega števila točk. V primeru nerazdeljenih sredstev za dodelitev štipendije kandidatom v skupini programov s področja posebnih potreb se preostanek sredstev nameni kandidatom skupine naravoslovje po kriteriju večjega števila točk.

1. **Rok, v katerem bodo kandidati obveščeni o izidu javnega razpisa**

O izbiri bodo kandidati obveščeni s sklepom ministrstva, najkasneje v roku šestdesetih (60) dni od dneva odpiranja prijav prispelih na javni razpis.

Kandidat, ki meni, da izpolnjuje pogoje in merila iz javnega razpisa, njegova prijava pa je bila s sklepom zavrnjena oziroma zavržena, lahko sproži spor pred pristojnim sodiščem v tridesetih (30) dneh od prejema sklepa. Tožba se lahko vloži neposredno pisno ali pa se pošlje po pošti. Šteje se, da je bila tožba vložena pri sodišču tisti dan, ko je bila priporočeno oddana na pošto.

Ministrstvo si pridržuje pravico, da predmetni javni razpis do izdaje sklepov o dodelitvi štipendij kadarkoli prekliče.

1. **Obveznosti štipendista**

Štipendist je dolžan:

1. obvestiti ministrstvo o vseh spremembah, ki se zgodijo v tekočem študijskem letu in bi lahko vplivale na štipendijsko razmerje, in sicer v tridesetih (30) dneh po nastali spremembi ali v tridesetih (30) dneh od dneva, ko je za spremembo izvedel, kar med drugim vključuje tudi:
   1. prekinitev izobraževanja,
   2. prejemanje kadrovske štipendije,
   3. spremembo študijskega programa za pridobitev izobrazbe,
   4. druge nastale okoliščine (starševstvo, opravičljivi zdravstveni razlogi, izjemne družinske in socialne okoliščine, višja sila).
2. v primeru spremembe študijskega programa za pridobitev izobrazbe pridobiti od ministrstva soglasje za spremembo.

Štipendist, vpisan v študijski program za pridobitev izobrazbe naveden pod alinejo A 1. točke razpisa, se je dolžan po končanem študijskem programu prve stopnje vpisati v študijski program druge stopnje, s katerim bo pridobil izobrazbo, ki je določena kot ustrezna za opravljanje vzgojno-izobraževalnega dela na področju vzgoje in izobraževanja.

Štipendist se je dolžan po končanem študijskem programu druge stopnje zaposliti na področju vzgoje in izobraževanja za najmanj toliko časa (preračunano na polni delovni čas), kolikor je trajalo štipendijsko razmerje. Štipendist je lahko oproščen te obveznosti v primerih, določenih z pravilnikom, ki ureja dodeljevanje štipendij na področju vzgoje in izobraževanja.

Če se štipendist brez soglasja ministrstva prepiše v študijski program za pridobitev izobrazbe, ki ni predmet tega razpisa, mu pravica do štipendije preneha, štipendist pa je dolžan vrniti vsa prejeta sredstva.

Mirovanje štipendijskega razmerja, iztek in prenehanje štipendijskega razmerja, vračilo štipendije in druge obveznosti ureja pravilnik, ki ureja dodeljevanje štipendij na področju vzgoje in izobraževanja.

1. **Nadaljevanje štipendiranja**

Štipendist je ob izpolnjevanju obveznosti iz štipendijske pogodbe upravičen do nadaljnjega prejemanja štipendije, če v vsakem naslednjem študijskem letu izpolnjuje pogoje za štipendiranje določene v 2. točki javnega razpisa.

Ne glede na prejšnji odstavek te točke se je štipendist, vpisan v študijski program za pridobitev izobrazbe naveden pod alinejo A 1. točke razpisa, dolžan po končanem študijskem programu prve stopnje vpisati v študijski program druge stopnje, s katerim bo pridobil izobrazbo, ki je določena kot ustrezna za opravljanje vzgojno-izobraževalnega dela na področju vzgoje in izobraževanja in o tem obvestiti ministrstvo.

Štipendist ni upravičen do prejemanja štipendije za čas dvanajstih mesecev po zaključku zadnjega semestra študijskega programa prve stopnje. Štipendijsko razmerje v tem primeru miruje do vpisa štipendista v študijski program, s katerim bo pridobil izobrazbo, ki je določena kot ustrezna za opravljanje vzgojno-izobraževalnega dela na področju vzgoje in izobraževanja, vendar ne več kot dvanajst mesecev.

Štipendist mora celotno obdobje študija izpolnjevati vse pogoje javnega razpisa. Ministrstvo bo po uradni dolžnosti v začetku vsakega novega študijskega leta preverilo izpolnjevanje vseh pogojev za nadaljnje prejemanje štipendije. V primeru nejasnosti bo ministrstvo štipendista pozvalo k pojasnitvi.

Štipendist v času mirovanja štipendijskega razmerja ni upravičen do štipendije.

1. **Sklenitev pogodb**

Na podlagi sklepa o izbiri bo ministrstvo izbrane štipendiste pozvalo k sklenitvi pogodbe o štipendiranju. Če se po izdanem sklepu ugotovi dejstvo, na podlagi katerega bi v postopku javnega razpisa prišlo do drugačnega sklepa, če bi bilo ob izdaji znano, ministrstvo lahko odstopi od podpisa pogodbe. Štiri izvode podpisanih pogodb bo štipendist moral v predpisanem roku vrniti na naslov: Ministrstvo za vzgojo in izobraževanje, Masarykova cesta 16, 1000 Ljubljana. Pravočasen odziv štipendista s predložitvijo podpisanih izvodov pogodbe je pogoj za izvršitev sklepa, sicer se šteje, da je prijavo za pridobitev štipendije umaknil.

Ministrstvo si pridržuje pravico, da glede na razpoložljiva sredstva v proračunskem letu izbranim štipendistom predlaga prilagoditev dinamike štipendiranja. Če se izbrani kandidat ne strinja s predlogom ministrstva, se šteje, da odstopa od prijave.

1. **Izplačilo štipendije**

Štipendija pripada štipendistu od začetka študijskega leta.

Ministrstvo bo štipendije izplačevalo praviloma do 15. v mesecu za pretekli mesec na transakcijski račun štipendista.

1. **Razpisna dokumentacija**

Razpisna dokumentacija, ki obsega besedilo razpisa, obrazec za prijavo na javni razpis in vzorec pogodbe o štipendiranju, je na voljo na spletni strani: https://www.gov.si/drzavni-organi/ministrstva/ministrstvo-za-vzgojo-in-izobrazevanje/javne-objave/. Za dodatne informacije lahko pokličete 01 4005 327 oziroma pišete na elektronski naslov kadrisolstvo.mizs@gov.si.

V tem razpisu uporabljeni izrazi, ki se nanašajo na osebe in so zapisani v moški slovnični obliki, se uporabljajo kot nevtralni za moške in ženske.

dr. Darjo Felda MINISTER